Äidin kuoltua (Korpela)
Äiti läksi, lapset jäivät.
 Ken nyt lasta lohduttaa?
 Ikävät on orvon päivät,
 Harvoilta he hoivaa saa.

 Henki hurskas, astu esiin
 Herran eteen anomaan,
 Ettei murheen mustiin vesiin
 Joutuis lapses hukkumaan!

 Pyydä, että enkeleillään
 Orpojas hän vartiois,
 Ettei mailma harhateillään
 Hukkaan heitä viedä vois!

 Että taivaan iloon johtais
 Herra heistä jokaisen,
 Että henkes heidät kohtais
 Eessä valko-istuimen!